Poskantoor-huurkontrak deurspek met ongerymdhedeDie Poskantoorgebou by Eco Point-kantoorpark in Centurion, Gauteng (Foto: Google Earth) Die Openbare Beskermer het Dinsdag gesê ŉ huurooreenkoms wat die Poskantoor in 2010 aangegaan het by die luukse Eco Point-kantoorpark in Centurion, Gauteng, was vol onreëlmatighede en korrupsie. Volgens Thuli Madonsela het die raad van die Poskantoor staatgemaak op vervalste inligting wat betref strukturele foute in die gebou waar die poskantoor in daardie stadium geleë was. Volgens haar het die Poskantoor toegegee dat die hervestiging na Eco Point nie in sy strategiese beplanning vir 2009/2010 ingesluit was nie. Die raad het ook versuim om ŉ mededingende tenderproses van stapel te stuur voor hy die 10 jaar huurkontrak ter waarde van R161 miljoen aangegaan het. “Die huurkontrak by Eco Point-kantoorpark was gevolglik nie regverdig, billik, deursigtig, mededingend of koste-doeltreffend nie,” het sy gesê. Aangesien daar ook nie ŉ dringendheid was om te skuif en die Eco Point-gebou ook nie die enigste beskikbare gebou was om ŉ afwyking van die behoorlike tenderproses te regverdig nie, is die aanskaffing van die gebou gevolglik ook onwettig. Madonsela ondersoek bewerings van wanadministrasie en onbehoorlike gedrag by die poskantoor. Die ondersoek volg ná klagtes deur die Kommunikasiewerkersvakbond in 2011 aanhangig gemaak is. Die ondersoek dek alle transaksies en optrede tussen April 2002 en September 2012.